IBU-cupen

IBU-cupen (tidligere Europacupen i skiskyting) er en årlig sammenlagtturnering i skiskyting som arrangeres av International Biathlon Union (IBU). Europacupen i skiskyting ble arrangert første gang for kvinner sesongen 1982/83 og for herrer sesongen 1988/89. Navnet på cupen ble endret i 2008. IBU-cupen er nivået under verdenscupen i skiskyting. 

Kvinnenes europacup fra 1982/83 til 1986/87 regnes som en del av verdenscupen, da den ikke var begrenset til europeere.

Organisering
Cupen består av mellom sju og ni stevner med to renn, tre renn ved avslutnings-stevnet. Totalt arrangeres mellom 17 og 21 renn per sesong.

Antall deltakere
Hver nasjon har minst to plasser i sprint- og normaldistanse-rennene. Hvor mange ekstra plasser hver nasjon har, avhenger av foregående års prestasjoner i Nasjonscupen.

Poengsystem
Ut fra deltakernes plassering i hvert enkelt renn, deles det ut poeng som legges sammen i totalcupen og i de enkelte øvelsene. Den som leder totalcupen har gult startnummer, og den som leder den aktuelle øvelses-cupen har rødt startnummer. Dersom en utøver leder både totalcupen og øvelses-cupen, brukes et tofarget gult og rødt startnummer. Ved sesongslutt utdeles trofeer til de som har flest poeng i totalcupen og i de enkelte øvelses-cupene.

Øvelser

Det konkurreres i følgende fire øvelser i cupen:
 Sprint: 7,5 km for kvinner, 10 km for menn - intervallstart. To skytinger, en liggende og en stående. En strafferunde på ca. 150 meter per bom. 
Jaktstart: De 60 beste i den forutgående sprinten får gå jaktstarten. 10 km for kvinner og 12,5 km for menn. Fire skytinger, to liggende - to stående. En strafferunde på ca. 150 meter per skudd man bommer. 
Normaldistanse: 15 km for kvinner og 20 km for menn - intervallstart. Fire skytinger, liggende - stående - liggende - stående. Et minutt tillegg i tiden per bom.
Stafett: 4 x 6 km for kvinner og 4 x 7,5 km for menn. En liggende og en stående skyting per etappe. Dersom man bommer, skal man lade ekstraskudd - maksimalt tre per skyting, lades ett og ett skudd. En strafferunde på ca. 150 meter per blink som ikke er truffet etter fem ordinære skudd og tre ekstraskudd.

Referanser

Skiskyting
Sportsserier
Repeterende arrangementer etablert i 1982
Repeterende arrangementer etablert i 1988
Repeterende arrangementer etablert i 2008